9-jarige seun sterf ná fratsongeluk by KKNKArgieffoto ŉ Negejarige seun van die Paarl in die Wes-Kaap het Saterdagoggend gesterf ná ŉ fratsongeluk Vrydagaand by die Klein Karoo Nasionale Kunstefees (KKNK) op Oudtshoorn. Die KKNK het die nuus Saterdagaand op hul Facebook-blad bevestig. Volgens die Oudtshoorn Courant is Josh Pharoh (9) Vrydag na die Life Bay View-hospitaal in Mosselbaai gehaas nadat hy tydens ŉ weermaguitstalling in ŉ pantservoertuig geval en sy kop teen ŉ metaalplaat gekap het. Pharoh is Saterdag in die hospitaal oorlede. “Ons het vanoggend verneem dat Josh oorlede is en ons innige meegevoel gaan aan sy ouers en familie in hierdie moeilike tyd. Ons is in kontak met die familie, wat tans op pad terug na die Paarl is. Ons wag op finale verslae van die voorval,” het Kunste Onbeperk, aanbieder van die KKNK, in ŉ verklaring gesê. Meer inligting is in dié stadium nog nie bekend nie. ŉ Volledige ondersoek duur voort. Rhodé Snyman, uitvoerende hoof van die KKNK, was nie onmiddellik beskikbaar vir verdere kommentaar nie.